b"\n_START_ARTICLE_\nXXX Individual de Raspall\n_START_SECTION_\nPrimera fase\n_START_PARAGRAPH_\nEn la partida inaugural, disputada dimecres 19 al Nou Trinquet de Guadassuar, Pablo elimin\xc3\xa0 a Pau amb autoritat: despr\xc3\xa9s d'un comen\xc3\xa7ament igualat, el barxet\xc3\xa0 guany\xc3\xa0 tres jocs seguits, per\xc3\xb2 el piler, \xe2\x80\x94vigent campi\xc3\xb3 individual sub-23\xe2\x80\x94 en va fer uns altres dos ans del resultat final, 25 per 15. L'altra eliminat\xc3\xb2ria es va jugar dissabte 22 a la Llosa de Ranes: Ricard \xe2\x80\x94guanyador del campionat per equips de raspall de 2016\xe2\x80\x94 va eixir de roig i amb les travesses a favor, per\xc3\xb2 Jeffry s'apunt\xc3\xa0 el primer joc des del dau i, despr\xc3\xa9s d'igualar a 15, tamb\xc3\xa9 va ser el primer en aplegar a 20; finalment, malgrat la falta de rodatge en el m\xc3\xa0 a m\xc3\xa0, el castelloner va guanyar els dos \xc3\xbaltims jocs i la partida (25 per 20).\n_START_SECTION_\nQuarts de final\n_START_PARAGRAPH_\nEl primer classificat per a semifinals va ser Punxa de Piles, en eliminar Miravalles dilluns 24 a Xeraco: el mitger genoves\xc3\xad havia guanyat la reballada, va triar el rest i va guanyar els dos primers jocs, per\xc3\xb2 la cansera acumulada li va impedir rematar un val a favor i, llavors, Punxa va aprofitar per a igualar, remuntar i guanyar la partida 25 per 15. Arribat el cap de setmana, Ian i Pablo s'enfrontaren al trinquet del Genov\xc3\xa9s divendres 28 de vesprada: malgrat ser fam\xc3\xadlia pol\xc3\xadtica, el primer fon molt superior a l'altre i el duel entre cunyats acab\xc3\xa0 en partida sabatera. El sendem\xc3\xa0, Sergio s'enfront\xc3\xa0 a Pepe en el poble d'est \xc3\xbaltim, la Llosa, per\xc3\xb2 el fet de jugar a casa no li prov\xc3\xa0: Pepe tingu\xc3\xa9 dos val i 30 a favor que no apleg\xc3\xa0 a rematar i Sergio, molt superior, tamb\xc3\xa9 el guany\xc3\xa0 25 per 5. I l'\xc3\xbaltim quart, disputat dilluns 31 a Guadassuar, tingu\xc3\xa9 el mateix resultat: el campi\xc3\xb3 vigent, Molt\xc3\xb3, jug\xc3\xa0 amb molta seguretat i no va deixar fer cap de quinze a Ricard.\n_START_SECTION_\nSemifinals\n_START_PARAGRAPH_\nEl primer raspaller en classificar-se per a la final fon Sergio del Genov\xc3\xa9s, divendres 4 al trinquet de Piles: encara que Punxa jugava de roig, a casa, guany\xc3\xa0 la reballada i va triar el dau, el genoves\xc3\xad va ser el que guany\xc3\xa0 el primer joc; els dos comen\xc3\xa7aren igualats i s'apuntaren els tantos des del dau fins a igualar a 15, amb un joc que dur\xc3\xa0 mitja hora. Llavors Punxa perd\xc3\xa9 un val i 30 i Sergio va ser el primer en aplegar a 20, per\xc3\xb2 ambd\xc3\xb3s pilotaris acusaven ja la fatiga d'una partida molt llarga; al remat, Sergio aconsegu\xc3\xad trencar-li el traure i guanyar el passe a la seua primera final individual._NEWLINE_L'altre finaliste va ser Molt\xc3\xb3, despr\xc3\xa9s d'eliminar Ian dissabte 5 a Bellreguard: el campi\xc3\xb3, de roig, eix\xc3\xad amb les travesses i la treta a favor, per\xc3\xb2 li va costar fer el primer joc; Ian l'igual\xc3\xa0 i, al tercer joc, tingu\xc3\xa9 tres vals a favor per\xc3\xb2 Molt\xc3\xb3 aconsegu\xc3\xad trencar-li el dau. Llavors Ian perd\xc3\xa9 for\xc3\xa7a en traure i Molt\xc3\xb3, menys cansat, li f\xc3\xa9u un joc des del rest i un altre, net, des del dau.\n_START_SECTION_\nFinal\n_START_PARAGRAPH_\nLa gran final es va presentar dimarts 8 de novembre al restaurant Brisa de Mar: durant l'acte, els finalistes varen triar les pilotes per a la partida i Molt\xc3\xb3 va guanyar la reballada i tri\xc3\xa0 comen\xc3\xa7ar al dau. En aplegar diumenge 13 de novembre, amb el trinquet de Bellreguard ple de p\xc3\xbablic, el campi\xc3\xb3 vigent ja va fer el primer joc net i Sergio nom\xc3\xa9s pogu\xc3\xa9 sumar un quinze en tota la partida, resolta en poc m\xc3\xa9s de vint minuts amb un 25 a 5 per a Molt\xc3\xb3, el qual va rebre el t\xc3\xadtol de campi\xc3\xb3 i el trofeu de la Feninde de mans del President federatiu Daniel Sanjuan i del Coordinador de Pilota Sebasti\xc3\xa0 Giner, respectivament, en abs\xc3\xa8ncia del President de la Generalitat Valenciana; el subcampi\xc3\xb3, Sergio, confess\xc3\xa0 no estar prou preparat perqu\xc3\xa8 no tenia expectativa d'aplegar a la final. Molt\xc3\xb3, que va tenir a Toni Astorgano d'entrenador, va entrenar com un atleta de triatl\xc3\xb3 i afirm\xc3\xa0 que hauria disputat una altra final l'endem\xc3\xa0 mateix, per tal de guanyar el tercer individual consecutiu i la r\xc3\xa8plica del fris grec."